'Ons gly nog in bloed, toe's die blou uniform daar' | Netwerk24
'Ons gly nog in bloed, toe's die blou uniform daar'
Deur Cara-Lee Dorfling 11 Januarie 2017 17:37
Basil Duvenage verduidelik buite die huis in Somerstrand hoe hy 'n vermeende inbreker Woensdagoggend oor sy skouer gegooi het toe die man hom in die huis bestorm.
'n Inbreker wat skynbaar geglo het hy gaan maklik met 'n paar waardevolle items by 'n Somerstrand-huis in Port Elizabeth wegstap, het sy moses teëgekom.
Dié "moses", oftewel Basil Duvenage (59), het Woensdagmiddag op 'n benoude gil om hulp van sy vrou, Beverley (57), in Gomery Place gereageer.
"Ek het die onbekende man in die gang betrap waar hy my vrou, wat aan artritis ly, aan die arm in die gang af sleep," sê Duvenage kort ná die voorval.
Volgens kol. Priscilla Naidu, polisiewoordvoerder, het Beverley op 'n man in die huis afgekom waar hy waardevolle items in 'n sak pak.
Naidu sê die man het mev. Duvenage aan die arm gegryp en sy het gegil.
Sonder om twee keer te dink het Duvenage, wat in 'n buitewoonstel was, sy vrou te hulp gesnel.
"Die man het my vrou neergegooi toe hy my sien aankom. Hy het op my afgepyl en my met sy kop probeer stamp. Gelukkig het ek my kop teruggetrek en sy momentum gebruik om hom oor my skouer op die grond te gooi."
Duvenage sê hy het gesorg dat hy die man se hande vashou aangesien hy bang was daar is 'n wapen in sy broek versteek.
Die polisiebeamptes bring 'n verdagte (38) uit 'n huis in Somerstrand in Port Elizabeth waar hy op heterdaad betrap is. Foto's: Cara-Lee Dorfling
Die man het blykbaar vreeslik geskree en Duvenage beveel om hom te los, aangesien hy die huiseienaar glo ken.
"Ons bly in Oos-Londen en die afgelope vier dae het ons ons seun met opknappingswerk kom help, so ek was vir 'n sekonde onseker.
"Die man kon egter nie sê wie die sogenaamde eienaar is wat hy ken nie, toe stoei ons maar verder."
Tydens die gestoei het die man sy kop teen die teëlvloer oopgekap en baie gebloei.
"Ons het omtrent in die bloed gegly. Gelukkig kon ek hom iewers vasdruk en nog voor ek van die man af kon opstaan, was die blou uniform voor my om die man in hegtenis te neem."
Duvenage vermoed die man het sy seun dopgehou aangesien hy geweet het dat Duvenage vreemd is in die huis.
"Gelukkig was die Humewood-polisiebeamptes baie vinnig op die toneel, want ek kon die man dalk seergemaak het, veral noudat ek weet hoe rof hy my vrou hanteer het," sê Duvenage.
Die verdagte wat mank geloop het toe hy in boeie uit die huis gebring is, het paramedici se behandeling vir die bloeiende sny op sy kop op die toneel geweier.
Volgens Naidu is die verdagte 38 jaar oud en 'n inwoner van New Brighton. Hy sal binnekort op aanklag van huisroof in die landdroshof tereg staan.